CELEX: 32020D0806(01)
Language: da
Date: 2020-07-24 00:00:00
Title: Myndigheden for Europæiske Politiske Partier og Europæiske Politiske Fondes afgørelse af 24. juli 2020 om aktindsigt i dokumenter, der opbevares af Myndigheden for Europæiske Politiske Partier og Europæiske Politiske Fonde 2020/C 258/02

6.8.2020   
               
               
                  DA
               
               
                  Den Europæiske Unions Tidende
               
               
                  C 258/2
               
            
         Myndigheden for Europæiske Politiske Partier og Europæiske Politiske Fondes afgørelse
         af 24. juli 2020
         om aktindsigt i dokumenter, der opbevares af Myndigheden for Europæiske Politiske Partier og Europæiske Politiske Fonde
         (2020/C 258/02)
         MYNDIGHEDEN FOR EUROPÆISKE POLITISKE PARTIER OG EUROPÆISKE POLITISKE FONDE HAR —
         under henvisning til artikel 15, stk. 3, tredje afsnit i traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (1), navnlig dens artikel 6, stk. 2, andet afsnit.
         ud fra følgende betragtninger:
         
                     (1)
                  
                  
                     I traktaten om Den Europæiske Union fastslås princippet om åbenhed i artikel 1, andet afsnit, hvori det hedder, at traktaten udgør en ny fase i processen hen imod en stadig snævrere union mellem de europæiske folk, hvor beslutningerne træffes så åbent som muligt og så tæt på borgerne som muligt.
                  
               
                     (2)
                  
                  
                     I henhold til Europa-Parlamentets og Rådets forordning (EU) 2018/1725 (2) kan behandling — og navnlig videregivelse — af personoplysninger om politisk overbevisning medføre skade for fysiske personer.
                  
               
                     (3)
                  
                  
                     Forordning (EU, Euratom) nr. 1141/2014 skaber balance mellem princippet om gennemsigtighed og beskyttelsen af private og offentlige interesser ved i artikel 32 at præcisere, hvilke oplysninger og dokumenter der anses for at være af afgørende offentlig interesse, og som berettiger til offentliggørelse.
                  
               
                     (4)
                  
                  
                     Der bør gives aktindsigt i dokumenter fra Myndigheden for Europæiske Politiske Partier og Europæiske Politiske Fonde under hensyntagen til behovet for at beskytte effektiviteten af administrative procedurer og myndighedens uafhængighed, jf. artikel 6 i forordning (EU, Euratom) nr. 1141/2014.
                  
               
                     (5)
                  
                  
                     Behandlingen af anmodninger om aktindsigt i dokumenter bør i overensstemmelse med proportionalitetsprincippet ikke bringe udførelsen af Myndigheden for Europæiske Politiske Partier og Europæiske Politiske Fondes centrale opgaver og funktioner i fare, dvs. registrering, kontrol og i givet fald pålæggelse af sanktioner over for europæiske politiske partier og europæiske politiske fonde —
                  
               VEDTAGET DENNE AFGØRELSE:
         
            Artikel 1
            Formål
            Formålet med denne afgørelse er at fastlægge vilkår, begrænsninger og procedurer for, hvornår Myndigheden for Europæiske Politiske Partier og Europæiske Politiske Fonde (»myndigheden«) skal tillade aktindsigt i dokumenter, der opbevares af myndigheden.
         
         
            Artikel 2
            Personer, der har ret til aktindsigt, og anvendelsesområde
            
               1.   Enhver borger i Den Europæiske Union og enhver fysisk eller juridisk person, der har bopæl eller hjemsted i en medlemsstat, har ret til aktindsigt i myndighedens dokumenter, dog med forbehold af de betingelser, der er fastsat i denne afgørelse.
            
            
               2.   Myndigheden kan med forbehold af de samme betingelser, give aktindsigt i dokumenter til enhver fysisk eller juridisk person, der ikke har bopæl eller hjemsted i en medlemsstat.
            
            
               3.   Denne afgørelse finder anvendelse på alle dokumenter, som opbevares af myndigheden, dvs. dokumenter, som den har udarbejdet eller modtaget, og som den er i besiddelse af.
            
         
         
            Artikel 3
            Undtagelser
            
               1.   Myndigheden afslår at give aktindsigt i et dokument, hvis udbredelse ville være til skade for beskyttelsen af:
               
                           a)
                        
                        
                           offentlighedens interesser med hensyn til: offentlig sikkerhed, forsvar og militære anliggender, internationale forbindelser, Unionens eller en medlemsstats finanspolitik, pengepolitik eller økonomiske politik
                        
                     
                           b)
                        
                        
                           privatlivets fred og den enkeltes integritet, navnlig i henhold til Unionens lovgivning om beskyttelse af personoplysninger og
                        
                     
                           c)
                        
                        
                           fortroligheden af oplysninger, der er beskyttet som sådan i henhold til Unionens lovgivning.
                        
                     
            
               2.   Myndigheden afslår at give aktindsigt i et dokument, hvis udbredelse ville være til skade for:
               
                           a)
                        
                        
                           beskyttelsen af fysiske eller juridiske personers forretningsmæssige eller finansielle interesser, herunder intellektuel ejendomsret
                        
                     
                           b)
                        
                        
                           domstolsbehandling og/eller juridisk rådgivning og
                        
                     
                           c)
                        
                        
                           formålet med inspektioner, undersøgelser og revisioner.
                        
                     
            
               3.   Der gives afslag på aktindsigt i et dokument, der er udarbejdet til internt brug eller modtaget af myndigheden, og som angår et spørgsmål, hvorom der ikke er truffet beslutning, hvis udbredelse af dokumentet ville undergrave myndighedens beslutningstagningsproces
               Der gives afslag på aktindsigt i dokumenter, der indeholder meningstilkendegivelser til internt brug som led i drøftelser og indledende konsultationer i myndigheden eller uden for denne, når myndigheden har deltaget heri, navnlig hvad angår drøftelser mellem myndigheden og Europa-Parlamentet, Rådet og Kommissionen, de nationale kontaktpunkter eller udvalget af uafhængige fremtrædende personer, selv efter at der er truffet afgørelse, hvis udbredelse af dokumentet ville undergrave myndighedens beslutningstagningsproces.
            
            
               4.   Myndigheden afslår at give aktindsigt i et dokument, hvis udbredelse ville være til skade for europæiske politiske partiers og europæiske politiske fondes overholdelse af de forpligtelser, der er fastsat i forordning (EU, Euratom) nr. 1141/2014, eller til myndighedens evne til at udføre sine kontrolaktiviteter.
            
            
               5.   Hvis kun dele af det ønskede dokument er omfattet af en undtagelse i denne artikel, skal den resterende del af dokumenterne frigives.
            
            
               6.   For så vidt angår stk. 2-4 gives der dog helt eller delvis aktindsigt, hvis der foreligger en mere tungtvejende offentlig interesse i udbredelsen.
            
            
               7.   Hvis begæringen vedrører et dokument, der opbevares af myndigheden, men som myndigheden ikke er ophavsmand til, bekræfter myndigheden modtagelsen af begæringen og angiver navnet på den person, den institution eller det organ, som begæringen skal rettes til.
            
         
         
            Artikel 4
            Indgivelse af oprindelige begæringer
            
               1.   Begæringer om aktindsigt i myndighedens dokumenter skal indgives skriftligt, enten i papirform eller elektronisk, på et hvilket som helst af Unionens officielle sprog.
            
            
               2.   Den, der fremsætter begæringen, er ikke forpligtet til at begrunde begæringen, men skal på tidspunktet for indgivelsen af begæringen anmodes om at afgive oplysninger som f.eks. navn, adresse og eventuelt formål.
            
            
               3.   Begæringerne skal være tilstrækkeligt præcist udformet og skal klart identificere det dokument, der anmodes om.
            
            
               4.   Hvis en begæring ikke er tilstrækkelig præcis, beder myndigheden den, der har fremsat begæringen, om at præcisere begæringen og bistår vedkommende hermed.
            
            
               5.   Vedrører en begæring et meget langt dokument eller et meget stort antal dokumenter, kan myndigheden sammen med den, der har fremsat begæringen, uformelt søge at nå frem til en rimelig løsning.
            
            
               6.   Har en begæring et bredt tidsmæssigt og/eller materielt anvendelsesområde, og hvis den, der har fremsat begæringen, ikke præciserer begæringen eller afslår at samarbejde, kan myndigheden afvise begæringen, da behandling af en sådan begæring i væsentlig grad kan skade myndighedens normale funktion.
            
         
         
            Artikel 5
            Behandling af oprindelige begæringer
            
               1.   Begæringer om aktindsigt behandles af myndighedens gruppe om åbenhed. En skriftlig anerkendelse af modtagelsen sendes straks til den, der har fremsat begæringen, når begæringen er registreret.
            
            
               2.   Senest 15 arbejdsdage efter registreringen af begæringen, eller i givet fald, modtagelsen af de supplerende oplysninger, der anmodes om i henhold til artikel 4, giver myndigheden enten aktindsigt i det ønskede dokument eller giver i et skriftligt svar den, der har fremsat begæringen, meddelelse om årsagerne til det fuldstændige eller delvise afslag og oplyser vedkommende om hans eller hendes ret til at fremsætte en genfremsat begæring.
            
            
               3.   I undtagelsestilfælde, f.eks. hvis begæringen vedrører meget lange dokumenter eller hvis der er tale om et meget stort antal dokumenter, kan den i stk. 2 nævnte frist forlænges med 15 arbejdsdage, forudsat at den, der har fremsat begæringen, på forhånd underrettes herom og gives en begrundelse.
            
            
               4.   Har myndigheden ikke afgivet svar inden for den fastsatte frist, kan den, der har fremsat den oprindelige begæring, fremsætte en genfremsat begæring.
            
         
         
            Artikel 6
            Indgivelse af genfremsatte begæringer
            
               1.   I tilfælde af helt eller delvist afslag på den oprindelige begæring, eller i mangel af svar på den oprindelige begæring, kan den, der har fremsat begæringen, genfremsætte begæringen.
            
            
               2.   Genfremsættelse af en begæring indgives til myndighedens direktør inden 15 arbejdsdage efter modtagelsen af myndighedens svar, eller inden svarfristens udløb, hvis der ikke er givet noget svar på den oprindelige begæring.
            
         
         
            Artikel 7
            Behandling af genfremsatte begæringer
            
               1.   Inden 15 arbejdsdage fra registreringen af begæringen giver myndigheden enten aktindsigt i det anmodede dokument eller begrunder i et skriftligt svar, hvorfor begæringen helt eller delvis afslås.
            
            
               2.   I tilfælde af helt eller delvist afslag oplyser myndigheden, den, der har fremsat begæringen, om mulighederne for domstolsprøvelse eller klage til Ombudsmanden efter betingelserne i artikel 263 og 228 i traktaten om Den Europæiske Unions funktionsmåde.
            
            
               3.   I undtagelsestilfælde, f.eks. hvis begæringen vedrører meget lange dokumenter eller hvis der er tale om et meget stort antal dokumenter, kan den i stk. 2 nævnte frist forlænges med 15 arbejdsdage, forudsat at den, der har fremsat begæringen, på forhånd underrettes herom og gives en begrundelse.
            
            
               4.   Er der ikke afgivet svar på en genfremsat begæring inden for den fastsatte frist, anses dette for et afslag, og den, der har fremsat begæringen, har ret til at gøre brug af de retsmidler, der er nævnt i stk. 2.
            
         
         
            Artikel 8
            Aktindsigt efter begæring
            
               1.   Myndigheden er i henhold til denne afgørelse ikke forpligtet til at oprette et nyt dokument eller et nyt format eller indsamle yderligere oplysninger på anmodning af den, der har fremsat begæringen.
            
            
               2.   Myndigheden udleverer kopier af de dokumenter, hvori der er givet aktindsigt i papirform eller elektronisk. I tilfælde af omfangsrige dokumenter eller dokumenter, der er svære at håndtere, kan den, der har fremsat begæringen, opfordres til at komme og konsultere dokumenterne på stedet.
            
            
               3.   Den, der har fremsat begæringen, kan pålægges at betale et gebyr for kopiering og fremsendelse af kopier. Gebyret må ikke overstige de faktiske omkostninger ved kopieringen og fremsendelsen. Den, der har fremsat begæringen, underrettes på forhånd om omkostningerne og anmodes om at oplyse, om denne ønsker at gå videre med begæringen. Konsultation på stedet, kopier, der er mindre end 20 sider i A4-format, og adgang til dokumenter i elektronisk form er gratis.
            
            
               4.   Hvis et dokument er offentligt tilgængeligt, kan myndigheden opfylde sin forpligtelse til at give aktindsigt i det ønskede dokument ved at oplyse den, der har fremsat begæring, hvor der kan fås adgang til det.
            
         
         
            Artikel 9
            Reproduktion af dokumenter
            
               1.   Dokumenter, der er frigivet i overensstemmelse med denne afgørelse, må ikke reproduceres eller udnyttes til kommercielle formål uden forudgående skriftlig tilladelse fra myndigheden.
            
            
               2.   Denne afgørelse indebærer ingen indskrænkning af eksisterende regler om ophavsret, som kan begrænse modtagerens ret til at reproducere eller gøre brug af frigivne dokumenter.
            
            
               3.   Myndigheden påtager sig intet ansvar for ulovlig eller uautoriseret anvendelse, videregivelse eller reproduktion af frigivne dokumenter.
            
         
         
            Artikel 10
            Misbrug
            Myndigheden afviser begæringer, der er krænkende eller kunstige. Dette omfatter begæringer indgivet af enkeltpersoner, der anvender stødende eller truende sprogbrug.
         
         
            Artikel 11
            Ikrafttræden
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 24. juli 2020.
            
               
                  På vegne af Myndigheden for Europæiske Politiske Partier og Europæiske Politiske Fonde
               
               Michael ADAM
               
                  Direktør
               
            
         
         
            (1)  EUT L 317 af 4.11.2014, s. 1.
         
            (2)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).